Þingræður haldnar á Alþingi Íslendinga



Herra forseti. Ég er mjög samþykkur því, að málið sé nú tekið út af dagskrá, og tel það alveg sjálfsagt. En ég vildi beina því til aðila, bæði hv. Framsfl. og hæstv. forseta, hvort ekki mundi vera hægt að tryggja, að málið gæti þó komizt á dagskrá á föstudag, þannig að ef svo illa skyldi fara, að hv. frsm. væri þá enn lasinn, sem við vonum að ekki verði, þá yrði þó tryggt t.d., að hans hv. meðnefndarmaður, sem við sjáum, að hér er kominn, okkur til mikillar ánægju, taki þá að sér framsöguna, til þess að málið þyrfti ekki að tefjast.

Þetta mál verður á dagskrá á föstudaginn.



Herra forseti. Það er aðeins af því, að 1. flm. þessa máls er hér ekki mættur, og þar sem orðið er mjög áliðið tímans, tel ég óhyggilegt, að þetta mál komist ekki áfram eða frestað sé því, að þessari 1. umr. ljúki, að ég stend hér upp, því að í raun og veru hafði ég ekki gert ráð fyrir að þurfa að tala hér í þessu máli. Það er þá um það að segja, að þessi vegalagning, sem hér um ræðir, er mikið áhugamál, ekki aðeins Siglufjarðarkaupstaðar, heldur einnig Skagfirðinga. Siglufjörður er þannig settur, að hann er í raun og veru vegasambandslaus oft og einatt 3/4 hluta ársins og er því full nauðsyn á þessu. Sá vegur, sem hér um ræðir, er þegar lögákveðinn, Siglufjarðarvegur ytri, en sú nýjung, sem hér kemur til greina, er það, að Siglufjarðarkaupstað og Skagafjarðarsýslu ásamt Sauðárkróki heimilist að leggja gjald á allar þær bifreiðar og vélknúin farartæki, sem fara um hin fyrirhuguðu bílagöng í Strákafjalli, og að gjald þetta sé ákveðið með sérstakri gjaldskrá, sem þessir aðilar hafa komið sér saman um og ráðh. hefur staðfest. Þetta er í rann og veru það, sem er nýtt í þessu máli, og enn fremur, að ríkisstj. er heimilað að taka allt að 12 millj. kr. lán til þess að koma þessu verki í framkvæmd. En eins og grg. ber með sér, er aðalkostnaðurinn við þetta jarðgöngin, sem eru áætluð að kosti eitthvað á 9. millj. kr., en hitt er svo vegagerð, bæði út eftir eða frá göngunum og að þeim. Það var enn fremur ljóst, er farið var að ræða þetta mál, að lítið gagn væri að því, að göngin væru gerð, ef ekki væri jafnhliða séð fyrir öruggum og góðum vegi alla leið inn í Fljót eða þangað, sem vegagerð ríkisins er nú komin, sem er í Sléttuhlíðinni. Þess vegna er það tekið hér upp. Þetta frumvarp tekur því ekki aðeins til lagningar Siglufjarðarvegar ytri, Strákavegar, heldur Siglufjarðarvegarins, sem þá tekur við, allt inn að Stafá, en það er í þeirri leið, sem í raun og veru þarf gagngera breytingu á veginum og gera nýjan veg á stórum kafla, til þess að þetta mikla mannvirki, göngin gegnum Stráka, komi að nokkrum notum. Það liggur hér fyrir og fylgir grg. sem fylgiskjal ályktun bæjarstjórnar eða bæjarráðs Siglufjarðar, og enn fremur er hér skeyti til okkar þm. Skagfirðinga, þar sem sýslunefnd Skagafjarðarsýslu lýsir yfir, að hún er fús til að taka á sig greiðslu vaxta af lánum, og sömuleiðis mun Sauðárkrókskaupstaður taka þátt í þessu. Á þessu stigi sé ég ekki ástæðu til að fjölyrða um þetta frekar. Þetta er að vísu ný leið, sem er hér farin, en ég vænti að heppnist, og það er áreiðanlegt, að verði þessi leið farin, þá er þetta fljótvirkasta leiðin til þess að koma þessu verki áleiðis. Ég ætla svo ekki að mæla frekar fyrir þessu. Ég sé, að 1. flm. er kominn, sem ég veit að er undirbúinn að mæla fyrir þessari till., og læt því máli mínu lokið.



Herra forseti. Mig langaði til að bera hér fram fyrirspurn til hæstv. dómsmrh. um það, hvort hann hefði veitt því athygli, að í frétt í Morgunblaðinu í morgun um sumarfagnað stúdenta í ákveðnu veitingahúsi hér í bæ er komizt svo að orði m.a., með leyfi hæstv. forseta: „Meðal skemmtiatriða verður nýstárlegt uppboð, sem Sigurður Benediktsson stjórnar. Verða þar boðnar upp nokkrar flöskur af fyrsta flokks áfengi, sem ýmsir þjóðkunnir menn hafa áritað eða myndskreytt.“ Og meðal þessara manna eru taldir hér upp Jóhannes Kjarval, Sigurður Nordal, Tómas Guðmundsson og Jón Pálmason, sem mundi kannske vera forseti sameinaðs Alþingis, ef ég skil það rétt. Nú vildi ég spyrja hæstv. dómsmrh. að því, hvort hann hefði veitt þessu athygli og hvort hann teldi það geta samrýmzt áfengislöggjöf vorri, að haldið sé opinbert uppboð á áfengi. Vænti ég þess, að hæstv. dómsmrh. gefi við þessu svör.



Herra forsetl. Félög þau, sem stofnað hafa til þessa uppboðs, sem fyrirspyrjandi gerði að umtalsefni og getið er í einu dagblaðanna í dag, hafa vafalaust gert það að óathuguðu máli. Leyfi ráðuneytisins er að sjálfsögðu ekki fyrir hendi um þetta, enda mun vera talið, að uppboð sem þetta brjóti í bága við gildandi áfengislög. Ráðuneytið hefur veitt þessu athygli, þessari fréttagrein, og hefur þegar gert ráðstafanir til þess að koma í veg fyrir, að uppboðið fari fram. Þetta uppboð, sem ýmsum mun annars þykja tiltölulega meinleysislegt, mun því ekki fara fram.

forseti (EOl): Ég vil leyfa mér, af því að nú er síðasti vetrardagur, að óska öllum hv. þdm. gleðilegs sumars og þakka þeim fyrir samstarfið í vetur. Sömuleiðis óska ég starfsfólki þingsins gleðilegs sumars og þakka því fyrir samstarfið í vetur.



Herra forseti. Ég vil fyrir hönd dm. þakka forseta fyrir árnaðaróskir til okkar þm. og starfsfólks. Ég vil þakka honum af okkar hálfu fyrir ágæta fundarstjórn í vetur, óska þess, að honum og hans fjölskyldu megi vel farnast á sumri komandi. Ég vil biðja dm. að staðfesta þessar óskir með því að rísa úr sætum. - [Dm. risu úr sætum.)

Forseti (EOl): Ég vil þakka hv. 1. þm. Reykv. fyrir árnaðaróskir og hlý orð í minn garð og hv. þdm. fyrir að taka undir þær. Ég endurtek svo óskir mínar um gleðilegt sumar.